苏辙
游金山寄扬州鲜于子骏従事邵光
扬州望金山，隐隐大如幞。
朅来长江上，孤高二千尺。
僧居厌山小，面面贴苍石。
虚楼三百间，正压江潮白。
清风敛霁雾，晓日曜金碧。
直侵鱼龙居，似得鬼神役。
我行有程度，欲去空自惜。
风吹渡江水，山僧午方食。
波澜洗我心，笋蕨饱我腹。
平生足游衍，壮观此云极。
铁瓮本谁安，海门复谁植。
东南递隐见，遥与此山匹。
兹游几不遂，深愧幕府客。
归时日已莫，正值江月黑。
顾视天水并，坐恐星斗湿。
使君何时罢，登览不可失。